Sosiaalialan Työnantajat ry

Opetus- ja kulttuuriministeriö LAUSUNTO

Varhaiskasvatuksen lainsäädännön uudistaminen

Kutsunne kuulemistilaisuuteen 13.2.2013

**Lausunto varhaiskasvatuksen lainsäädännön uudistamisesta**

Kiitämme kutsusta kuulemistilaisuuteen. Kuulemiskutsun yhteydessä ei annettu erityistä taustamateriaalia kommentoitavaksi vaan toivottiin näkemyksiä seuraaviin kysymyksiin:

1. Mistä asioista uudistuvassa lainsäädännössä tulisi säätää ja miten?
2. Mitkä ovat perustelut lainsäädäntöön tarvittaville uudistuksille?
3. Mitkä ovat esitysten oletetut kustannus- ja muut vaikutukset?

Koska esitetyt kysymykset liittyvät elimellisesti toisiinsa, esitämme vastauksemme tiiviisti yhtenä kokonaisuutena. Pidämme myönteisenä, että keskeisiä tahoja kuullaan jo ennen kuin työryhmä on valmistellut asiasta lakiluonnoksen. Ilmeistä kuitenkin on, että työryhmän taustalla vaikuttavat osaltaan ne näkemykset, jotka tuotiin esiin Varhaiskasvatuksen neuvottelukunnan loppuraportissa 2011:14. Liitomme kommentoi siten myös niitä ajatuksia, joita kyseisessä erimielisessä loppuraportissa esitettiin.

Keskeinen lähtökohta on mielestämme se, että Suomen nykyinen päivähoitojärjestelmä on kansainvälisestikin vertailtuna hyvin kattava ja toimiva. Tarvetta isoihin muutoksiin ei siten ole, mutta ymmärrämme toki, että päivähoitolain terminologiaa ja rakennetta voi olla aiheellista ajanmukaistaa.

Lasten päivähoito on kuntien vastuulla olevaa lasten hoito-, kasvatus- ja opetustehtävä. Hallinnon siirtyminen sosiaali- ja terveysministeriön hallinnon alalta opetus- ja kulttuuriministeriön hallinnonalalle ei tuo päivähoidon järjestämisvastuuseen muutoksia. Kyseessä on runsaasti kunnan panostusta edellyttävä lapsiperheiden palvelu, jonka järjestämisessä tulee kunnilla olla riittävästi liikkumavaraa. Tämän vuoksi uudistettavalla varhaiskasvatuslailla tulee ensisijaisesti säätää varhaiskasvatuksen tavoitteista ja peruslähtökohdista. Varsinainen toiminnan yksityiskohtaista sisältöä ja järjestämistä ei tule jäykistää nykyisestä tasostaan.

Lastentarhanopettajista kuten muustakin sosiaali- ja terveydenhuollon henkilöstöstä on jo tällä hetkellä pulaa ja tulee olemaan tulevina vuosina yhä enemmän puutetta huoltosuhteemme heikentymisen myötä. Tämän vuoksi päivähoidon rakennetta ei tule muuttaa siten, että se lisää nykyiseltä toimivalta tasoltaan vaatimuksia henkilöstön mitoituksen tai pätevyyden osalta. Säädettävän uuden varhaiskasvatuslain henkilöstövaikutukset ja vaikutukset kuntien talouteen tulee selvittää tarkoin lain valmistelun yhteydessä.

Rajusti kasvavaa hoivasektorin henkilöstötarvetta on selvitetty muun muassa työ- ja elinkeinoministeriön toimesta. Sen laskelmien mukaan hoivasektorille tarvitaan lisää työvoimaa vuoteen 2025 mennessä tuottavuuden kehityksen tavoitetilanteessakin noin 80.000 henkilöä ja nykyisellä rakenteella yli 110.000 henkilöä lisää. Määrää kasvattavat vielä entisestään lakimuutokset muun muassa vanhuspalveluissa. Tämän lisäksi on ensin korvattava vielä isompi alalta eläkkeelle jääneiden joukko.

Liitomme vastustaa jyrkästi erimielisessä Varhaiskasvatuksen neuvottelukunnan loppuraportissa esitettyä ehdotusta siitä, että lastentarhanopettajien tai siihen rinnastettavan ylemmän koulutuksen saaneiden osuutta päiväkotien lapsiryhmässä lisättäisiin nykyisestä ja sosiaali- ja terveysalan perustutkinnon suorittaneiden suhteellinen osuus lapsiryhmässä pienenisi. Arvostamme lastentarhanopettajien työtä ja osaamista, mutta lasten kannalta muutos ei toisi mainittavia etuja mutta muutoin siitä aiheutuisi merkittäviä ongelmia. Nykymitoitusjärjestelmä antaa jo riittävän pohjan kokonaisvaltaisen varhaiskasvatuksen antamiselle päivähoidossa. Lastentarhanopettajista on jo nykyiselläkin mitoituksella pulaa. Osaavia lähihoitajia ja lastenhoitajia jouduttaisiin korvaamaan uusilla korkeammin koulutetuilla työntekijöillä. Päivähoidon kokonaiskustannukset nousisivat merkittävästi.

Samantapainen epäviisas eriäviä näkemyksiä herättänyt ehdotus Varhaiskasvatuksen neuvottelukunnan loppuraportissa ovat perhepäivähoitoon esitetyt tiukennukset.

Liitomme kannattaa yksiselitteisesti hyvätasoista päivähoito- ja varhaiskasvatusjärjestelmää, mutta yhteiskunnan tiukentuvien taloudellisten ja henkilöstöresurssien aikana joudutaan tarkastelemaan asioita osana suurempaa kokonaisuutta.

Liittomme kuten muun muassa Kuntaliitto kannattaa sitä, että varhaiskasvatuslain valmistelun yhteydessä keskusteluun otetaan subjektiivisen päivähoito-oikeuden laajuuden arviointi tulevaisuudessa mukaan lukien yksityisen hoidon ja kotihoidon tukijärjestelmien tilanne. Samoin pidämme tärkeänä, että perheille taataan lisää lapsiensa hoidon ja kasvatuksen järjestämiseen liittyvää päätösvaltaa ottamalla huomioon palvelusetelijärjestelmän tuomat toimintamahdollisuudet samanveroisina kuin mitä kunnan oma päivähoidon palvelutuotanto on.

Emme ole varmoja, onko aika vielä kypsä subjektiivisen päivähoito-oikeuden laajuuden muutoksille, mutta pitäisimme toivottavana että asia uskallettaisiin ottaa analyyttiseen keskusteluun työryhmässä.

Toivomme, että varhaiskasvatusta koskevien säädösten uudistamista valmisteleva työryhmä löytää hyvät ja realistiset ratkaisut uusiksi säädösteksteiksi. Pyydämme että meitä kuullaan jatkossakin asian edetessä.

Pyytämänänne tiivistyksenä lausuntomme keskeinen sisältö:

*Päivähoidon rakennetta ei tule muuttaa siten, että se lisää nykyisestä tasosta vaatimuksia henkilöstön mitoituksen tai pätevyyden osalta tai jäykistää muutoin nykyisiä päivähoidon toimintamalleja.*

Annamme mielellämme asiaan liittyviä lisätietoja.

 Tuomas Mänttäri

Toimitusjohtaja

Sosiaalialan työnantajat ry

tuomas.manttari@sosiaaliala.fi

Sosiaalialan Työnantajat ry on yksityisen sosiaalialan työnantajien edunvalvontajärjestö, joka neuvottelee alan yleissitovat työehtosopimukset ja valvoo jäsentensä työmarkkina- ja elinkeinopoliittisia etuja. Yhdistys on Elinkeinoelämän keskusliitto EK:n jäsenliitto. Sosiaalialan Työnantajat ry:ssä on 1 200 jäsentyönantajaa, joiden palveluksessa on yli 36.000 työntekijää. Liiton jäseninä olevat yritykset ja järjestöt tuottavat mm. erilaisia vanhuspalveluita, vammaispalveluita, päivähoitoa, lasten- ja nuortenpalveluita sekä päihdepalveluita.